Source: https://www.smerniceonline.sk/33/interna-smernica-skratena-dokumentacia-o-metode-ocenenia-pouzivanej-danovnikom-podla-clanku-3-usmernenia-mfsr-c-mf-014283-2016-724-uniqueidmRRWSbk196FPkyDafLfWAMMzOZNTKFrQDky1jMvKnJCH7vca1-zJpA/?uri_view_type=5
Timestamp: 2019-05-20 07:03:36+00:00
Document Index: 9340131

Matched Legal Cases: ['§ 2', '§ 17', '§ 18', '§ 18', '§ 18', '§ 6', '§ 6', '§ 18', '§ 18', '§ 18', '§ 2', '§ 2', '§ 2', '§ 117']

Interná smernica; skrátená dokumentácia o metóde ocenenia používanej daňovníkom podľa článku 3 Usmernenia MFSR č. MF/014283/2016-724 | Smernice online
21.1.2019, Ing. Alena Zábojová; Ing. Jozef Pohlod, Zdroj: Verlag Dashöfer
Ing. Alena Zábojová; Ing. Jozef Pohlod
Útvar/oddelenie/ Meno Dátum Podpis
Účinnosť internej smernice od Odporúčané: začiatok bežného účtovného obdobia (1.1.20XX)
Účinnosť internej smernice do Odporúčané: koniec bežného účtovného obdobia (31.12.20XX) jej účinnosť sa nemusí viazať na účtovné obdobie
Transferové oceňovanie je v slovenskej legislatíve upravené zákonom č. 595/2003 Z. z. o dani z príjmov v znení neskorších predpisov (ďalej len ZDP) v nasledujúcich paragrafoch:
- § 2 písm. n), o), p) a r) – tu sa nachádzajú základné pojmy ako závislá osoba, ekonomické alebo personálne prepojenie, iné prepojenie
- § 17 ods. 5 upravuje povinnosť zvýšenia základu dane o rozdiel, o ktorý sa ceny pri vzájomných obchodných vzťahoch závislých osôb vrátane cien za poskytnuté služby, pôžičky a úvery líšia od cien používaných medzi nezávislými osobami
- § 18 – stanovuje princíp nezávislého vzťahu, metódy transferového oceňovania, možnosť daňového subjektu požiadať správcu dane o odsúhlasenie použitia metódy transferového oceňovania a dokumentačnú povinnosť.
Dokumentačná povinnosť je bližšie špecifikovaná v Usmernení MF SR č. MF/014283/2016-724 – o určení obsahu dokumentácie podľa § 18 ods. 1 ZDP (ďalej len Usmernenie MF SR).
Problematika je ďalej rozpracovaná aj v Metodických pokynoch a Informáciách FR SR napr. z decembra 2013 a z februára 2016.
Transferové oceňovanie v nadnárodnej legislatíve je upravené v nasledovných predpisoch:
- Smernica OECD o transferovom oceňovaní publikovaná vo Finančnom spravodajcovi č. 14/1997, č. 20/1999 a č. 3/2002.
- Arbitrážna konvencia EÚ – Dohovor 90/436/EHS z 23. Júla 1990 o zamedzení dvojitého zdanenia v súvislosti s úpravou ziskov združených podnikov
- Uznesenie Rady EÚ č. 2006/C 176/01 tzv. Kódex správania pre dokumentáciu o transferovom oceňovaní pre pridružené podniky v EÚ
Povinnosť upraviť základ dane závislej osoby o rozdiel, o ktorý sa ceny pri vzájomných kontrolovaných transakciách závislých osôb vrátane cien za poskytnuté služby, pôžičky a úvery odlišujú od cien používaných medzi nezávislými osobami v porovnateľných nekontrolovaných transakciách, pričom tento rozdiel znížil základ dane alebo zvýšil daňovú stratu, je stanovená Zákonom č. 595/2003 Z. z. o dani z príjmov. Pri určení tohto rozdielu sa použije postup podľa § 18 ZDP.
Kontrolovanou transakciou sa rozumie právny vzťah alebo iný obdobný vzťah medzi dvomi alebo viacerými závislými osobami, pričom aspoň jedna z osôb je daňovník s príjmami podľa § 6 alebo právnická osoba, ktorá dosahuje zdaniteľný príjem (výnos) z činnosti alebo z nakladania s majetkom.
Za kontrolovanú transakciu sa nepovažuje prenájom, z ktorého plynú príjmy podľa § 6 ods. 3, ak ide o nehnuteľnosť nezaradenú do obchodného majetku a nájomcom je fyzická osoba, ktorá túto nehnuteľnosť využíva na osobné účely.
Pri posudzovaní kontrolovanej transakcie sa berie do úvahy vždy skutočný obsah právneho vzťahu alebo iného obdobného vzťahu.
Pri zisťovaní rozdielu, o ktorý sa ceny pri kontrolovaných transakciách závislých osôb vrátane cien za poskytnuté služby, pôžičky a úvery odlišujú od cien používaných medzi nezávislými osobami pri porovnateľných nekontrolovaných transakciách sa použije niektorá z metód transferového oceňovania stanovená v § 18 ods. 2 ZDP (metódy vychádzajúce z porovnávania cien) alebo v § 18 ods. 3 ZDP (metódy vychádzajúce z porovnávania zisku) alebo ich vzájomná kombinácia. Uvedené metódy sú v súlade s princípom nezávislého vzťahu, ktorý je založený na porovnávaní podmienok dohodnutých v právnych alebo iných obdobných vzťahoch medzi závislými osobami s podmienkami, ktoré by medzi sebou dohodli nezávislé osoby v porovnateľných právnych alebo obdobných vzťahoch za porovnateľných podmienok.
Obsah transferovej dokumentácie o použitej metóde stanovilo Ministerstvo financií Slovenskej republiky osobitným predpisom, ktorým je Usmernenie Ministerstva financií Slovenskej republiky č. MF/014283/2016-724 o určení obsahu dokumentácie podľa § 18 ods. 1 ZDP. V zmysle tohto predpisu vedú daňovníci skrátenú transferovú dokumentáciu, základnú transferovú dokumentáciu alebo úplnú transferovú dokumentáciu.
Daňovníci uskutočňujúci tuzemské kontrolované transakcie (t.j. transakcie so závislými osobami, ktoré sú daňovníkmi s neobmedzenou daňovou povinnosťou v zmysle § 2 písm. d) ZDP, okrem transakcií vo vzťahu k stálym prevádzkarniam týchto daňovníkov umiestnených v zahraničí); ak títo daňovníci uskutočňujú aj zahraničné kontrolované transakcie (t.j. transakcie so závislými osobami, ktoré sú daňovníkmi s obmedzenou daňovou povinnosťou v zmysle § 2 písm. e) ZDP a prípadne transakcie so stálymi prevádzkarňami daňovníkov s neobmedzenou daňovou povinnosťou, ktoré sú umiestnené v zahraničí), uplatní sa toto pravidlo len na časť dokumentácie vo vzťahu k tuzemským kontrolovaným transakciám.
Zoznam kontrolovaných transakcií
Tuzemskou závislou osobou sa v zmysle § 2 písm. n) ZDP rozumie: blízka osoba, ekonomicky prepojená osoba, personálne prepojená osoba a inak prepojená osoba.
- Príbuzný v priamom rade, t.j. všetci predkovia a potomkovia (§ 117 OZ ďalej uvádza, že stupeň príbuzenstva dvoch osôb sa určuje podľa počtu zrodení, ktorými v priamom rade pochádza jedna od druhej a v pobočnom rade obidve od najbližšieho spoločného predka),
- Súrodenec (vrátane toho, s ktorým má posudzovaný súrodenec len jedného spoločného rodiča),
- Manžel (vrátane manžela aj keď manželstvo nie je platne uzavreté, to ale neplatí, ak ide o tzv. neexistujúce manželstvo; manžel sa považuje za blízku osobu aj vtedy, keď nie je členom domácnosti, keď manželia spolu nežijú, nebývajú v spoločnom byte, prípadne sú v rozvodovom konaní),
- Iné osoby v pomere rodinnom alebo obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.
- Účasť osoby na majetku,
- Účasť osoby na kontrole alebo vedení inej osoby,
- Vzájomný vzťah medzi osobami, ktoré sú pod kontrolou alebo vedením tej istej osoby,
- Vzájomný vzťah medzi osobami, v ktorých má tretia osoba priamy alebo nepriamy majetkový podiel.
Účasťou na majetku alebo kontrole sa rozumie viac ako 25% priamy alebo nepriamy podiel alebo nepriamy odvodený podiel na základnom imaní alebo na hlasovacích právach, pričom nepriamy podiel sa vypočíta súčinom percentuálnej výšky priamych podielov vydelených 100 a takto vypočítaný výsledok sa vynásobí 100 a nepriamy odvodený podiel sa vypočíta súčtom nepriamych podielov; nepriamy odvodený podiel sa použije len na výpočet výšky účasti jednej osoby na majetku alebo kontrole inej osoby, ak táto jedna osoba má účasť na majetku alebo kontrole niekoľkých osôb, z ktorých každá má účasť na majetku alebo kontrole tej istej inej osoby; ak výška nepriameho odvodeného podielu presahuje 50 %, všetky osoby, prostredníctvom ktorých sa jeho výška prepočítala, sú ekonomicky prepojené bez ohľadu na skutočnú výšku ich podielu.
Účasťou na vedení sa rozumie vzťah členov štatutárnych orgánov alebo členov dozorných orgánov obchodnej spoločnosti alebo družstva k tejto obchodnej spoločnosti alebo družstvu.
Dokumentácia sa vedie za príslušné zdaňovacie obdobie. Ak nenastanú žiadne nové skutočnosti ovplyvňujúce spôsob ocenenia kontrolovaných transakcií, pri vypracovaní dokumentácie sa je možné odvolať na informácie uvedené v dokumentácii za predchádzajúce zdaňovacie obdobia.
V zmysle Usmernenia MF SR podľa článku 2 bod. 3 daňovníci fyzické osoby a daňovníci, ktorí sú mikro účtovné jednotky vedú dokumentáciu v zmysle článku 4. podľa bodu 6 článku 2 vedú tieto účtovné jednotky minimálny rozsah dokumentácie.
Základné informácie o daňovníkovi, ktorý vedie transferovnú dokumentáciu
Obchodné meno: ..................................
Sídlo: ....................................................
IČO: ....................................................
Zápis: ...................................................
Štatutárny orgán: .................................
Definovanie jednotlivých členov a štruktúra skupiny